Ekisodo 17 | Beibele Inthaneteng | Phetolelo ya Lefase le Lefsa
17 Setšhaba ka moka sa bana ba Isiraele sa tloga lešokeng la Sini,+ sa tloga nageng e nngwe go ya go e nngwe se latela taelo ya Jehofa,+ gomme sa yo hloma mešaša kua Rafidima.+ Eupša setšhaba se be se se na meetse a go nwa.
2 Setšhaba sa lwa le Moshe sa re:+ “Re nee meetse re nwe.” Eupša Moshe a re go sona: “Le lwela’ng le nna? Le re’ng le leka Jehofa?”+
3 Gona moo setšhaba sa nyorelwa meetse gomme sa ngongoregela Moshe sa re: “O re rotošeditše’ng wa re ntšha Egipita gore o tlo re bolaya ka lenyora, rena le bana ba rena gotee le diruiwa tša rena?”+
4 Mafelelong Moshe a llela Jehofa a re: “Ke dire’ng ka setšhaba se? Go se go ye kae se tlo nkgatla ka maswika!”+
5 Ke moka Jehofa a re go Moshe: “O tšee ba bangwe ba banna ba bagolo ba Isiraele gotee le lepara la gago leo o iteilego Noka ya Nile+ ka lona, o le sware ka seatla o sepele gomme o fete pele ga setšhaba.+
6 Bona! Ke eme pele ga gago leswikeng kua Horebe. O itie leswika leo gomme meetse a tla tšwa go lona, ke moka setšhaba se a nwe.”+ Ka gona Moshe a dira bjalo a lebeletšwe ke mahlo a banna ba bagolo ba Isiraele.
7 Moshe a reela lefelo leo leina a re ke Masa*+ le Meriba,*+ ka gobane bana ba Isiraele ba ile ba lwa le yena le ka gobane ba ile ba leka Jehofa+ ba re: “Na Jehofa o gona gare ga rena goba ga a gona?”+
8 Baamaleke+ ba tla ba lwa le Isiraele moo Rafidima.+
9 Ke moka Moshe a re go Joshua:+ “Re kgethele banna gomme o tšwe dira+ o yo lwa le Baamaleke. Gosasa ke tla ema kua godimo ga mmoto ke swere lepara la Modimo wa therešo ka seatla sa ka.”+
10 Ke moka Joshua a dira feela kamoo Moshe a mo laetšego ka gona+ gore a lwe le Baamaleke; Moshe, Arone le Huru+ ba rotogela godimo ga mmoto woo.
11 E be e re gateetee ge Moshe a emišetša seatla sa gagwe godimo, Baisiraele e be e eba bona ba fenyago;+ eupša gateetee ge a theošetša seatla sa gagwe fase, Baamaleke e eba bona ba fenyago.
12 Ge diatla tša Moshe di be di lapile, ba ile ba mmeela leswika gomme a dula godimo ga lona; Arone le Huru ba thekga diatla tša gagwe, yo mongwe a le ka lehlakoreng le gomme yo mongwe a le ka go le lengwe, moo diatla tša gagwe di ilego tša dula di eme go fihlela letšatši le sobela.
13 Ka gona Joshua a fenya Amaleke le setšhaba sa gagwe ka bogale bja tšhoša.+
14 Bjale Jehofa a re go Moshe: “Ngwala se ka pukung gore e be segopotšo+ gomme o botše Joshua tsebe go kwa, o re: ‘Amaleke ke tla mo fediša ka mo go feletšego gore mafelelong a se sa gopolwa mo tlase ga magodimo.’”+
15 Moshe a aga aletare a e reela leina a re ke Jehofa-nisi,*
16 a re: “Ka ge ba bontšha sedulo sa bogoši+ sa Jah+ bonaba ka go emiša diatla tša bona ba lwa le sona, Jehofa o tla lwa le Amaleke go iša melokong le melokong.”+
^ Leina le le ra gore, “Go Leka; Teko.”
^ Mohlomongwe leina le le ra gore, “Jehofa ke Seka sa ka [Kota ya ka] .”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D17%26wtlocale%3DSE%26srcid=share⊂ject=Bala Beibele Inthaneteng